PMIndiaData/PMIndiaSum huggingface dataset:
ദക്ഷിണേഷ്യന്‍ സമുദ്ര മേഖലയിലെ എണ്ണ, രാസ മലിനീകരണ വിഷയത്തില്‍ സഹകരിക്കുന്നതിനായി ഇന്ത്യയും ദക്ഷിണേഷ്യ സഹകരണ പരിസ്ഥിതി പദ്ധതിയും തമ്മിലുള്ള ധാരണാപത്രത്തിന് മന്ത്രിസഭയുടെ അനുമതി

ദക്ഷിണേഷ്യന്‍ സമുദ്ര മേഖലയിലെ എണ്ണ, രാസ മലിനീകരണ വിഷയത്തില്‍ സഹകരിക്കുന്നതിനായി ഇന്ത്യയും ദക്ഷിണേഷ്യ സഹകരണ പരിസ്ഥിതി പദ്ധതിയും തമ്മിലുള്ള ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഫലം: ഇന്ത്യയും ദക്ഷിണേഷ്യന്‍ സമുദ്ര മേഖലയിലെ രാജ്യങ്ങളായ ബംഗ്ലാദേശ്, മാലിദ്വീപ്, പാക്കിസ്ഥാന്‍, ശ്രീലങ്ക എന്നിവയും തമ്മില്‍ മേഖലയിലെ സമുദ്ര പരിസ്ഥിതി സംരക്ഷിക്കുന്നതിനായി മെച്ചപ്പെട്ട സഹകരണം ഉറപ്പുവരുത്താന്‍ ഉദ്ദേശിച്ചുള്ളതാണു ധാരണാപത്രം. നടത്തിപ്പ്: ധാരണാപത്രമനുസരിച്ച് മേഖലാതല യാദൃച്ഛിക എണ്ണ ചോര്‍ച്ച പദ്ധതി നടപ്പാക്കാനുള്ള ചുമതല ഇന്ത്യാ ഗവണ്‍മെന്റിനുവേണ്ടി നിര്‍വഹിക്കാന്‍ ചുമതലപ്പെട്ട ദേശീയ അതോറിറ്റി ഇന്ത്യന്‍ തീരസംരക്ഷണ സേന(ഐ.സി.ജി.) ആയിരിക്കും. എണ്ണയുടെയും രാസവസ്തുക്കളുടെയും ചോര്‍ച്ച സംബന്ധിച്ച കാര്യങ്ങളില്‍ ഇന്ത്യാ ഗവണ്‍മെന്റിനുവേണ്ടി പ്രതികരിക്കുന്നതും ഐ.സി.ജി ആയിരിക്കും. അതിനപ്പുറം, സമുദ്രങ്ങളില്‍ ഉണ്ടാകുന്ന ആകസ്മിക സംഭവങ്ങളില്‍ ഉടന്‍ പ്രതികരിക്കുന്നതിനുള്ള ദേശീയ കേന്ദ്രം ഐ.സി.ജി. മാരിടൈം റെസ്‌ക്യു കോ-ഓഡിനേഷന്‍ സെന്ററുകളായിരിക്കും. പശ്ചാത്തലം: ദക്ഷിണേഷ്യന്‍ മേഖലയിലെ പരിസ്ഥിതി സംരക്ഷണവും നടത്തിപ്പും മെച്ചപ്പെടുത്തുന്നതിനും പ്രോല്‍സാഹിപ്പിക്കുന്നതിനും ഇത്തരം പ്രവര്‍ത്തനങ്ങള്‍ക്ക് ആവശ്യമായ പിന്‍തുണ നല്‍കുന്നതിനും അഫ്ഗാനിസ്ഥാന്‍, ബംഗ്ലാദേശ്, ഭൂട്ടാന്‍, ഇന്ത്യ, മാലിദ്വീപ്, നേപ്പാള്‍, പാക്കിസ്ഥാന്‍, ശ്രീലങ്ക എന്നീ രാഷ്ട്രങ്ങള്‍ ചേര്‍ന്ന് 1982ല്‍ എസ്.എ.സി.ഇ.പി. സ്ഥാപിച്ചു. സമുദ്രാതിര്‍ത്തിയുള്ള രാഷ്ട്രങ്ങളായ ബംഗ്ലാദേശ്, ഇന്ത്യ, മാലിദ്വീപ്, പാക്കിസ്ഥാന്‍, ശ്രീലങ്ക എന്നീ രാജ്യങ്ങള്‍ക്കു ചുറ്റുമുള്ള സമുദ്രത്തിലുണ്ടായ വന്‍ എണ്ണ മലിനീകരണ സംഭവത്തോടു പ്രതികരിക്കുന്നതിനും രാജ്യാന്തര തലത്തില്‍ പരസ്പരം സഹകരിക്കുന്നതിനുമായി രാജ്യാന്തര നാവിക സംഘടന(ഐ.എം.ഒ.)യുമായി ചേര്‍ന്ന് എസ്.എ.സി.ഇ.പി. എണ്ണ ചോര്‍ച്ച പ്രശ്‌നം ഉടനടി നേരിടുന്നതിനുള്ള മേഖലാതല പദ്ധതിക്കു രൂപം നല്‍കി.
2022ലെ പാർലമെന്റിന്റെ വർഷകാല  സമ്മേളനത്തിന് മുന്നോടിയായുള്ള പ്രധാനമന്ത്രിയുടെ പ്രസ്താവന

നമസ്കാരം സുഹൃത്തുക്കളെ, ഈ സമ്മേളനത്തിന് കാലാവസ്ഥയുമായി ബന്ധമുണ്ട്. ഡൽഹിയിലും ഇപ്പോൾ കാലവർഷം അതിവേഗം അടുക്കുകയാണ്. എന്നിട്ടും പുറത്തെ താപനില കുറയുന്നില്ല, സഭയ്ക്കുള്ളിലെ ചൂട് കുറയുമോ ഇല്ലയോ എന്നും എനിക്ക് ഉറപ്പില്ല. നാം 'ആസാദി കാ അമൃത് മഹോത്സവ്' ആഘോഷിക്കുന്നതിനാൽ ഈ കാലയളവ് വളരെ പ്രാധാന്യമർഹിക്കുന്നു. ആഗസ്റ്റ് 15 ന് പ്രത്യേക പ്രാധാന്യമുണ്ട്; 25 വർഷങ്ങൾക്കപ്പുറം രാജ്യം സ്വാതന്ത്ര്യത്തിന്റെ ശതാബ്ദി ആഘോഷിക്കുമ്പോൾ, 25 വർഷത്തെ നമ്മുടെ യാത്ര എങ്ങനെയായിരിക്കണമെന്ന് നാം ആസൂത്രണം ചെയ്യണം; നമുക്ക് എത്ര വേഗത്തിൽ മുന്നേറാം, നമുക്ക് എങ്ങനെ പുതിയ ഉയരങ്ങളിൽ എത്താം? ഈ കാലയളവ് ഇത്തരം തീരുമാനങ്ങൾ ഉണ്ടാക്കുന്നതിനും അവയ്ക്കായി സമർപ്പിച്ചുകൊണ്ട് രാഷ്ട്രത്തിന് ദിശാബോധം നൽകുന്നതിനുമാണ്. സഭയാണ് രാജ്യത്തെ നയിക്കേണ്ടത്. സഭയിലെ ബഹുമാന്യരായ എല്ലാ അംഗങ്ങളും രാജ്യത്തിന് പുതിയ ഊർജ്ജം പകരുന്നതിൽ പ്രധാന പങ്കുവഹിക്കണം. അതിനാൽ, ആ വീക്ഷണത്തിൽ ഈ സമ്മേളനം വളരെ പ്രധാന്യമർഹിക്കുന്നു . രാഷ്ട്രപതി , ഉപരാഷ്ട്രപതി സ്ഥാനങ്ങളിലേക്കുള്ള തിരഞ്ഞെടുപ്പ് ഒരേസമയം നടക്കുന്നതിനാൽ ഈ സമ്മേളനം നിർണായകമാണ്. വോട്ടെടുപ്പ് ഇന്ന് തുടങ്ങുന്നു. ഈ കാലയളവിൽ, പുതിയ രാഷ്ട്രപതിയുടെയും പുതിയ ഉപരാഷ്ട്രപതിയുടെയും ഉദ്യോഗകാലാവധിയും ആരംഭിക്കും. ആശയവിനിമയത്തിനുള്ള കാര്യക്ഷമമായ ഒരു മാധ്യമമായി നാം എപ്പോഴും സഭയെ കണക്കാക്കുന്നു, തുറന്ന മനസ്സോടെ ഓരോ സംവാദവും ചർച്ചയും നടക്കുന്ന ഒരു തീർത്ഥാടന കേന്ദ്രം. സംവാദങ്ങളും വിമർശനങ്ങളും കാര്യങ്ങളുടെ വിശദമായ വിശകലനവും നടതുന്നതിലൂടെ നയങ്ങളിലും തീരുമാനങ്ങളിലും സഭ വളരെ നല്ല സംഭാവന നൽകുന്നു . ആഴത്തിലുള്ള ചിന്തയും ആഴമേറിയതും വിശദവുമായ ചർച്ചയിലൂടെ സഭയെ കഴിയുന്നത്ര ഉൽപ്പാദനക്ഷമവും ഫലപ്രദവുമാക്കാൻ എല്ലാ എംപിമാരോടും ഞാൻ അഭ്യർത്ഥിക്കുന്നു. അതുകൊണ്ട് എല്ലാവരും സഹകരിക്കണം എല്ലാവരുടെയും പ്രയത്നത്തിലൂടെ മാത്രമേ ജനാധിപത്യം വളരുകയുള്ളൂ. എല്ലാവരുടെയും പ്രയത്‌നത്താൽ സഭ പ്രവർത്തിക്കുന്നു. എല്ലാവരുടെയും പരിശ്രമം കൊണ്ടാണ് സഭ ഏറ്റവും നല്ല തീരുമാനം എടുക്കുന്നത്. അതിനാൽ, സഭയുടെ അന്തസ്സ് ഉയർത്തുന്നതിനുള്ള നമ്മുടെ കടമകൾ നിറവേറ്റുന്നതോടൊപ്പം, ദേശീയ താൽപ്പര്യത്തിനായി ഈ സമ്മേളനം പരമാവധി പ്രയോജനപ്പെടുത്തണം. തങ്ങളുടെ യൗവനവും ജീവിതകാലം മുഴുവൻ സ്വാതന്ത്ര്യത്തിനായി ഉഴിഞ്ഞുവെച്ച് , അതിനായി ജയിലുകളിൽ ത്യാഗങ്ങൾ സഹിച്ചു് ജീവിതം കഴിച്ചുകൂട്ടിയവരുടെയും സ്വപ്നങ്ങൾ സാക്ഷാത്കരിക്കേണ്ടതുണ്ടെന്ന് നാം എപ്പോഴും ഓർക്കണം. അവരുടെ സ്വപ്‌നങ്ങൾ മനസ്സിൽ വെച്ചുകൊണ്ട്, ആഗസ്റ്റ് 15 ആസന്നമായതിനാൽ, ഏറ്റവും നല്ല രീതിയിൽ ഈ സഭ ഏറ്റവും ക്രിയാത്മകമായി ഉപയോഗിക്കുന്നുണ്ടെന്ന് നാം ഉറപ്പാക്കണം. നിങ്ങൾക്കെല്ലാവർക്കും ഹൃദയം നിറഞ്ഞ നന്ദി!
കായിക യുവജനകാര്യ രംഗത്തു ഇന്ത്യയും മാലദ്വീപും തമ്മില്‍ സഹകരിക്കും.

കായിക യുവജനകാര്യ രംഗങ്ങളില്‍ ഇന്ത്യയും മാലദ്വീപും തമ്മില്‍ സഹകരിക്കുന്നതിന് ഇക്കഴിഞ്ഞ ഒക്‌ടോബറില്‍ ഒപ്പ് വച്ച ധാരണാ പത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. സ്‌പോര്‍ട്ട്‌സ് സയന്‍സ്, സ്‌പോര്‍ട്ട്‌സ് മെഡിസിന്‍, പരിശീലന വിദ്യകള്‍ അന്താരാഷ്ട്ര യുവജനക്യാമ്പുകളിലും യുവജനോത്സവങ്ങളിലും പങ്കടുക്കല്‍, അന്താരാഷ്ട്ര കായിക രംഗത്തു ഇന്ത്യന്‍ കായിക താരങ്ങളുടെ പ്രകടനം മെച്ചപ്പെടുത്തല്‍ തുടങ്ങിയവ ഇരു രാജ്യങ്ങളും തമ്മിലുള്ള ഉഭയകക്ഷി സഹകരണത്തിലൂടെ സാധ്യമാക്കുകയാണ് ധാരണാപത്രത്തിന്റെ ലക്ഷ്യം
പ്രധാനമന്ത്രി ഐടിബിപി ഉദ്യോഗസ്ഥരെ അവരുടെ സ്ഥാപക  ദിനത്തിൽ അഭിവാദ്യം ചെയ്തു

പ്രധാനമന്ത്രി ശ്രീ നരേന്ദ്ര മോദി എല്ലാ ഐടിബിപി ജീവനക്കാർക്കും അവരുടെ രൂപീകരണ ദിനത്തിൽ ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു; "അരുണാചൽ പ്രദേശിലെ ഇടതൂർന്ന വനങ്ങൾ മുതൽ ഹിമാലയത്തിന്റെ മഞ്ഞുമലകൾ വരെ, നമ്മുടെ ഐ ടി ബി പി ഹിമവീരന്മാർ രാജ്യത്തിന്റെ ആഹ്വാനത്തിന് അങ്ങേയറ്റം അർപ്പണബോധത്തോടെ മറുപടി നൽകി. ദുരന്തസമയങ്ങളിൽ അവരുടെ മനുഷ്യസ്നേഹപരമായ പ്രവർത്തനങ്ങൾ ശ്രദ്ധേയമാണ്. എല്ലാ ഐടിബിപി ജീവനക്കാർക്കും അവരുടെ സ്‌ഥാപക ദിനത്തിൽ അഭിവാദ്യങ്ങൾ."
ജാലിയന്‍വാലാ ബാഗ് കൂട്ടക്കൊലയിലെ രക്തസാക്ഷികള്‍ക്ക് പ്രധാനമന്ത്രിയുടെ ശ്രദ്ധാഞ്ജലി

ജാലിയന്‍വാലാ ബാഗ് കൂട്ടക്കൊലയിലെ രക്തസാക്ഷികള്‍ക്ക് പ്രധാനമന്ത്രി ശ്രീ. നരേന്ദ്ര മോദി ശ്രദ്ധാഞ്ജലി അര്‍പ്പിച്ചു. പ്രധാനമന്ത്രി പറഞ്ഞു, ‘ജാലിയന്‍വാലാ ബാഗ് കൂട്ടക്കൊലയിലെ ധീര രക്തസാക്ഷികള്‍ക്ക് ശ്രദ്ധാഞ്ജലികള്‍. രക്തസാക്ഷികളുടെ അജയ്യമായ ചേതന എക്കാലവും ഓര്‍മ്മിക്കപ്പെടും. നമ്മുടെ സ്വാതന്ത്ര്യത്തിന് വേണ്ടിയാണ് അവര്‍ തങ്ങളുടെ ജീവന്‍ ബലിയര്‍പ്പിച്ചത്.’
സൗദി   വിദേശകാര്യ മന്ത്രി  ഫൈസൽ ബിൻ ഫർഹാൻ അൽ സൗദ്  രാജകുമാരൻ പ്രധാനമന്ത്രി  നരേന്ദ്ര മോദിയെ സന്ദർശിച്ചു

പ്രധാനമന്ത്രി ശ്രീ നരേന്ദ്ര മോദി ഇന്ന് സൗദി അറേബ്യയിലെ വിദേശകാര്യ മന്ത്രി ഫൈസൽ ബിൻ ഫർഹാൻ അൽ സൗദ് രാജകുമാരനുമായി കൂടിക്കാഴ്ച നടത്തി. ഇരുരാജ്യങ്ങൾക്കുമിടയിൽ സ്ഥാപിതമായ സ്ട്രാറ്റജിക് പങ്കാളിത്ത കൗൺസിലിന്റെ കീഴിലുള്ള വിവിധ ഉഭയകക്ഷി സംരംഭങ്ങളുടെ പുരോഗതി യോഗം അവലോകനം ചെയ്തു. ഊർജ്ജം, ഐടി, പ്രതിരോധ നിർമ്മാണം തുടങ്ങിയ പ്രധാന മേഖലകളിൽ ഉൾപ്പെടെ സൗദി അറേബ്യയിൽ നിന്ന് കൂടുതൽ നിക്ഷേപം ഉണ്ടായിക്കാണാനുള്ള ഇന്ത്യയുടെ താൽപര്യം പ്രധാനമന്ത്രി പ്രകടിപ്പിച്ചു. അഫ്ഗാനിസ്ഥാനിലെ സാഹചര്യം ഉൾപ്പെടെ മേഖലയിലെ സംഭവവികാസങ്ങളെക്കുറിച്ചുള്ള കാഴ്ചപ്പാടുകളും ഇരുവരും കൈമാറി. കോവിഡ് -19 മഹാമാരിയുടെ സമയത്ത് ഇന്ത്യൻ പ്രവാസികളുടെ ക്ഷേമം നോക്കിയതിന് സൗദി അറേബ്യയ്ക്ക് പ്രധാനമന്ത്രി പ്രത്യേക നന്ദിയും അഭിനന്ദനവും അറിയിച്ചു. സൗദി രാജാവ്, സൗദി അറേബ്യയിലെ കിരീടാ വകാശി എന്നിവർക്കും പ്രധാനമന്ത്രി അഭിവാദ്യ ങ്ങൾ അർപ്പിച്ചു
പിഎം-കിസാന്റെ 10-ാം ഗഡു ജനുവരി ഒന്നിന് പ്രധാനമന്ത്രി പുറത്തിറക്കും

താഴെത്തട്ടിലുള്ള കർഷകരെ ശാക്തീകരിക്കുന്നതിനുള്ള തുടർച്ചയായ പ്രതിബദ്ധതയ്ക്കും ദൃഢനിശ്ചയത്തിനും അനുസൃതമായി, പ്രധാനമന്ത്രി ശ്രീ നരേന്ദ്ര മോദി, പ്രധാനമന്ത്രി കിസാൻ സമ്മാൻ നിധി (പിഎം-കിസാൻ) പദ്ധതിയുടെ 10-ാം ഗഡു സാമ്പത്തിക ആനുകൂല്യം 2022 ജനുവരി 1 ന് ഉച്ചയ്ക്ക് 12:30 ന് വിഡിയോ കോൺഫെറെൻസിലൂടെ പ്രകാശനം ചെയ്യും. ഇത് ഗുണഭോക്താക്കളായ 10 കോടിയിലധികം കർഷക കുടുംബങ്ങൾക്ക് 20,000 കോടിയിലധികം രൂപ കൈമാറും. പിഎം-കിസാൻ പദ്ധതിക്ക് കീഴിൽ, യോഗ്യരായ കർഷക കുടുംബങ്ങൾക്ക് പ്രതിവർഷം 6000/- നൽകുന്നു, 2000/- രൂപ വീതമുള്ള മൂന്ന് തുല്യ 4-മാസ ഗഡുക്കളായി നൽകും. ഗുണഭോക്താക്കളുടെ ബാങ്ക് അക്കൗണ്ടുകളിലേക്കാണ് ഫണ്ട് നേരിട്ട് കൈമാറുന്നത്. ഈ സ്‌കീമിൽ 10000 രൂപയിലധികം വരുന്ന സമ്മാന രാശി. കർഷക കുടുംബങ്ങൾക്ക് ഇതുവരെ 1.6 ലക്ഷം കോടി രൂപ കൈമാറിയിട്ടുണ്ട് . പരിപാടിയിൽ വച്ച് പ്രധാനമന്ത്രി ഓഹരി ധനസഹായത്തിൽ കൂടുതൽ തുക അനുവദിക്കും. ഏകദേശം 351 കർഷക ഉല്പാദന സംഘങ്ങൾക്ക് 14 കോടിയിലധികം അനുവദിക്കും ; 1.24 ലക്ഷത്തിലധികം കർഷകർക്ക് ഇതിന്റെ പ്രയോജനം ലഭിക്കും. ചടങ്ങിൽ പ്രധാനമന്ത്രി കർഷക ഉല്പാദന സംഘങ്ങളുമായി സംവദിക്കുകയും ചെയ്യും. കേന്ദ്ര കൃഷി മന്ത്രിയും ചടങ്ങിൽ പങ്കെടുക്കും.
കോവിഡ്-19 മഹാമാരിയുടെ സ്ഥിതിഗതികളും  പ്രതിരോധകുത്തിവയ്പ്പ് നല്‍കലും വിതരണവും കാര്യനിവര്‍ഹണവും സംബന്ധിച്ച യോഗത്തില്‍ പ്രധാനമന്ത്രി ആദ്ധ്യക്ഷ്യം വഹിച്ചു

മൂന്ന് കോവിഡ് പ്രതിരോധ കുത്തിവയ്പ്പുകള്‍ ഇന്ത്യയില്‍ വളരെ പുരോഗമനഘട്ടത്തിലാണ്, അതില്‍ രണ്ടെണ്ണം രണ്ടാംഘട്ടത്തിലും ഒന്ന് മൂന്നാം ഘട്ടത്തിലുമാണ്. അഫ്ഗാനിസ്ഥാന്‍, ഭൂട്ടാന്‍, ബംഗ്ലാദേശ്, മാലദ്വീപുകള്‍, മൗറീഷ്യസ്, നേപ്പാള്‍, ശ്രീലങ്ക തുടങ്ങിയ അയല്‍രാജ്യങ്ങളിലെ ഗവേഷണ കാര്യശേഷി ശക്തിപ്പെടുത്തുന്നതിനായി ഇന്ത്യന്‍ ശാസ്ത്രജ്ഞരും ഗവേഷണ ടീമുകളും സഹകരിക്കുന്നുണ്ട്. ബംഗ്ലാദേശ്, മ്യാന്‍മര്‍, ഖത്തർ, ഭൂട്ടാന്‍ എന്നിവിടങ്ങളില്‍ നിന്ന് അവരുടെ രാജ്യങ്ങളില്‍ ക്ലിനിക്കല്‍ ട്രയലുകള്‍ നടത്തുന്നതിനുള്ള അഭ്യര്‍ത്ഥനയുമുണ്ട്. ഏറ്റവും അടുത്ത അയല്‍ക്കാരില്‍ മാത്രം നമ്മുടെ കാര്യശേഷി പരിമിതപ്പെടുത്താതെ ലോകത്തിനാകെ പ്രതിരോധകുത്തിവയ്പ്പും മരുന്നുകളും പ്രതിരോധ കുത്തിവയ്പ്പ് നല്‍കുന്നതിനുള്ള സംവിധാനത്തിന് ഐ.ടി. വേദികളും ലഭ്യമാക്കികൊണ്ട് ലോകത്താകമാനം എത്തിപ്പെടണമെന്ന് പ്രധാനമന്ത്രി നിര്‍ദ്ദേശിച്ചു. സംസ്ഥാന ഗവണ്‍മെന്റുകളും മറ്റ് ബന്ധപ്പെട്ട എല്ലാ തല്‍പരകക്ഷികളുമായി കുടിക്കാഴ്ച നടത്തികൊണ്ട് നാഷണല്‍ എക്‌സ്‌പേര്‍ട്ട് ഗ്രൂപ്പ് ഓണ്‍ വാക്‌സിന്‍ അഡ്മിനിസ്‌ട്രേഷന്‍ ഫോര്‍ കോവിഡ് 19 (എന്‍.ഇ.ജി.വി.എ.സി) പ്രതിരോധകുത്തിവയ്പ്പ് സംഭരിക്കുന്നതിനും വിതരണം ചെയ്യുന്നതിനും അതിന്റെ കാര്യനിര്‍വഹണത്തിനുമായി വിശദമായ രൂപരേഖ തയാറാക്കുകയും അത് അവതരിപ്പിക്കുകയും ചെയ്തു. പ്രതിരോധകുത്തിവയ്പ്പിന്റെ മുന്‍ഗണയ്ക്കും വിതരണത്തിനുമായി വിദഗ്ധസമിതി സംസ്ഥാനങ്ങളുമായി സജീവമായി കൂടിക്കാഴ്ച നടത്തുന്നുണ്ട്. സാര്‍സ്‌കോവ്-2 (കോവിഡ്-19 വൈറസ്) ജീനോം സംബന്ധിച്ച ഇന്ത്യയില്‍ ഐ.സി.എം.ആറും ഡി/ഒ ബയോടെക്‌നോളജിയും (ഡി.ബി.ടി) നടത്തിയ രണ്ടു വിശാല പഠനങ്ങള്‍ വൈറസ് ജനിതമായി സ്ഥായിയായി നില്‍ക്കുന്നുവെന്നും അതില്‍ വലിയ ഉള്‍പരിവര്‍ത്തനം (മ്യൂട്ടേഷന്‍) ഉണ്ടായിട്ടില്ലെന്നുമാണ് പറയുന്നത്. മഹാമാരിയെ നിയന്ത്രിച്ചു നിര്‍ത്തുന്നതിനുള്ള പരിശ്രമങ്ങളിലുള്ള കുറവിനും അലംഭാവത്തിനെതിരെയും മുന്നറിയിപ്പു നല്‍കികൊണ്ടാണ് പ്രധാനമന്ത്രി വാക്കുകൾ അവസാനിപ്പിച്ചത്. ശാരീരിക അകലം തുടരുന്നതിലും മുഖാവരണം ധരിക്കുക, നിരന്തരം കൈകള്‍ കഴുകയും സാനിറ്റൈസര്‍ ഉപയോഗിച്ച് വൃത്തിയാക്കുകയും ചെയ്യുക പോലുള്ള കോവിഡ് അനിവാര്യമായ സ്വഭാവങ്ങള്‍ നിരന്തരമായി തുടരണമെന്നത് അദ്ദേഹം നിര്‍ദ്ദേശിച്ചു. പ്രത്യേകിച്ച് ഉത്സവസമയത്ത് ഇത് വളരെയധികം ശ്രദ്ധിക്കണമെന്നും അദ്ദേഹം നിര്‍ദ്ദേശിച്ചു.
ഡല്‍ഹി മെട്രോ നാലാം ഘട്ടത്തിന് മന്ത്രിസഭയുടെ അംഗീകാരം

മൂന്ന് മുന്‍ഗണനാ ഇടനാഴികള്‍ ഉള്‍പ്പെടുന്ന ഡല്‍ഹി മെട്രോ നാലാംഘട്ടത്തിന് പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. ഈ മൂന്ന് ഇടനാഴികളുടേയും മൊത്തം നീളം 61.679 കിലോമീറ്ററാണ്. ഇതില്‍ 22.359 കിലോമീറ്റര്‍ ഭൂമിക്കടിയിലൂടെയും 39.320 കിലോമീറ്റര്‍ ഉയര്‍ന്ന നിലയിലുള്ളവയുമായിരിക്കും നിര്‍മ്മിക്കുക. ഈ ഇടനാഴികളിലെ മൊത്തം 46 സ്റ്റേഷനുകളില്‍ 17 എണ്ണം ഭൂഗര്‍ഭ സ്റ്റേഷനുകളും, ബാക്കിയുള്ള 29 എണ്ണം ഭൂമിക്ക് മുകളിലും ആയിരിക്കും. മൂന്ന് മെട്രോ ഇടനാഴികളിലേയും മൊത്തം നിര്‍മ്മാണ ചെലവ് 24,948.65 കോടി രൂപയാണ്. കേന്ദ്രഗവണ്‍മെന്റും ഡല്‍ഹി ഗവണ്‍മെന്റും തമ്മില്‍ നിലവിലുള്ള 50:50 പ്രത്യേകോദ്ദേശ്യ സംവിധാനം വഴിയായിരിക്കും പദ്ധതി നടപ്പാക്കുക. ബന്ധിപ്പിക്കല്‍ : 1. ഏയ്‌റോസിറ്റി മുതല്‍ തുഗ്ലക്കാബാദ് വരെ – 15 സ്റ്റേഷനുകള്‍ (ഏയ്‌റോസിറ്റി, മഹീപാല്‍പൂര്‍, വസന്ത്കുഞ്ച് സെക്ടര്‍ ഡി, മസൂദ്പൂര്‍, കിഷന്‍ഗഢ്, മെഹ്‌റോയി, ലാഡോ സരായി, സാകേത്, സാകേത് ജി ബ്ലോക്ക്, അംബേദ്കര്‍ നഗര്‍, ഖാന്‍പൂര്‍, തിഗ്‌രി, ആനന്ദമയി മാര്‍ഗ് ജംഗ്ഷന്‍, തുഗ്ലക്കാബാദ് റെയില്‍വേ കോളനി. 2. ആര്‍.കെ. പുരം മുതല്‍ ജനക്പുരി വെസ്റ്റ് വരെ – 25 സ്റ്റേഷനുകള്‍ (ആര്‍.കെ.പുരം, മോത്തിയാഖാന്‍, സതര്‍ ബസാര്‍, പുല്‍ബന്‍ഗാഷ്, ഖണ്ഡാഗര്‍/സബ്‌സിമണ്ഡി, രാജ്പുര, ധേരാവല്‍ നഗര്‍, അശോക് വിഹാര്‍, ആസാദ്പൂര്‍, മുകുന്ദ്പൂര്‍, ഫലാസ്വാ, മുഖര്‍ബാചൗക്ക്, ബദ്‌ലിമോര്‍, നോര്‍ത്ത് പീതംപുര, പ്രശാന്ത് വിഹാര്‍, മധുബന്‍ ചൗക്ക്, ദീപാലി ചൗക്ക്, പുഷ്പാഞ്ജലി എന്‍ക്ലേവ്, വെസ്റ്റ് എന്‍ക്ലേവ്, മംഗോള്‍പുരി, പീരാഗഡി, പശ്ചിംവിഹാര്‍, മീരാബാഗ്, കേശവ്പൂര്‍, കിഷന്‍പാര്‍ക്ക് എക്സ്റ്റന്‍ഷന്‍, ജനക്പുരി വെസ്റ്റ്) 3. മൗജ്പൂര്‍ -മുകുന്ദ് പൂര്‍ – 6 സ്റ്റേഷനുകള്‍ (യമുനാ വിഹാര്‍, ഭജന്‍പുര, ഖജൗരിഖാസ്, സൂര്‍ഘട്ട്, ജഗത്പൂര്‍ വില്ലേജ്, ബുരാഗി) ഈ മൂന്ന് ഇടനാഴികളിലും കൂടി 22.359 കിലോമീറ്റര്‍ ഭൂഗര്‍ഭ പാതയും 39.320 കിലോമീറ്റര്‍ ഉയര്‍ന്ന നിലയിലുള്ള പാതയുമായിരിക്കും.
ഇന്ത്യന്‍ സൈനികരുടെ ധൈര്യത്തിനും പൗരുഷത്തിനും പ്രധാനമന്ത്രിയുടെ അഭിവാദ്യം

സൈനിക ദിനത്തില്‍ ഇന്ത്യന്‍ സൈനികരുടെ ധൈര്യത്തിനും പൗരുഷത്തിനും പ്രധാനമന്ത്രി ശ്രീ. നരേന്ദ്ര മോദി അഭിവാദ്യം അര്‍പ്പിച്ചു. ‘നമ്മുടെ സൈന്യം പൗരുഷത്തിനും വൈദഗ്ധ്യത്തിനും പ്രശസ്തമാണ്. മാനവിക മൂല്യങ്ങള്‍ ഉയര്‍ത്തിപ്പിടിക്കുന്നതിനും ഇന്ത്യന്‍ സേന ആദരിക്കപ്പെടുന്നു. ആവശ്യമുള്ളപ്പോഴെല്ലാം അവസരത്തിനൊത്തുയര്‍ന്നു ജനങ്ങളെ സഹായിക്കാന്‍ സൈന്യം തയ്യാറായിട്ടുണ്ട്. സാധ്യമായതെല്ലാം ചെയ്തിട്ടുമുണ്ട്. ഇന്ത്യന്‍ സേനയെക്കുറിച്ച് അഭിമാനംകൊള്ളുന്നു’, പ്രധാനമന്ത്രി പറഞ്ഞു.
കാര്‍ഷിക മേഖലയിലെ സഹകരണത്തിന് ഇന്ത്യാ -പാലസ്തീന്‍ ധാരണാപത്രം

കാര്‍ഷിക മേഖലയിലെ സഹകരണത്തിന് കേന്ദ്ര കൃഷി കര്‍ഷകക്ഷേമ മന്ത്രാലയവും പാലസ്തീന്‍ കൃഷി മന്ത്രാലയവും തമ്മില്‍ ഒപ്പുവച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അനുമതി നല്‍കി. 2017 മേയില്‍ പാലസ്തീന്‍ വിദേശകാര്യ മന്ത്രിയുടെ ഇന്ത്യാ സന്ദര്‍ശനവേളയിലാണ് ധാരണാപത്രം ഒപ്പുവച്ചത്. കാര്‍ഷിക ഗവേഷണം, വെറ്റേനറി, പാലസ്തീനിലെ വെറ്റേനറി സേവനങ്ങള്‍, മൃഗങ്ങളുടെ ആരോഗ്യം എന്നിവയില്‍ ശേഷി വര്‍ദ്ധിപ്പിക്കല്‍, ജലസേചനം, കാലാവസ്ഥാ വ്യതിയാനം എന്നീ രംഗങ്ങളിലെ സഹകരണത്തിനാണ് ധാരണാപത്രം ലക്ഷ്യമിടുന്നത്. സസ്യങ്ങളുടെയും മണ്ണിന്റെയും പോഷകഗുണം, സാനിറ്ററി, ഫൈറ്റോസാനിറ്ററി നിയമനിര്‍മ്മാണങ്ങള്‍, സസ്യ സംരക്ഷണം, മൃഗ സംരക്ഷണം, ആധുനിക ജലസേചന സാങ്കേതികവിദ്യകള്‍ മുതലായവയില്‍ പരസ്പരം അനുഭവം പങ്കുവയ്ക്കല്‍, പരിശീലനം, ശേഷി വര്‍ദ്ധനവ് എന്നിവയും ധാരണാപത്രത്തിന്റെ പരിധിയില്‍ വരും. സഹകരണത്തിനുള്ള മാര്‍ഗ്ഗരേഖയും കര്‍മ്മ പദ്ധിതിയും തയ്യാറാക്കുന്നതിന് ഒരു കാര്‍ഷിക സ്റ്റീയറിംഗ് സമിതിക്ക് രൂപം നല്‍കും.
സെസ്സ് തുക വിനിയോഗിക്കുന്നതിന് സെക്കന്‍ഡറി, ഉന്നത വിദ്യാഭ്യാസത്തിനായി കോര്‍പസ് ഫണ്ട് രൂപീകരിക്കാന്‍ കേന്ദ്രമന്ത്രിസഭാ അനുമതി

സെക്കന്‍ഡറി, ഉന്നത വിദ്യാഭ്യാസ സെസ് തുക വിനിയോഗിക്കുന്നതിന് സെക്കന്‍ഡറി, ഉന്നത വിദ്യാഭ്യാസത്തിനായി ‘മധ്യമിക് ആന്‍ഡ് ഉച്ഛതര്‍ ശിക്ഷാ കോശ്’ (മസ്‌ക്) എന്ന പേരില്‍ ലാപ്‌സായിപ്പോകാത്ത കോര്‍പസ് ഫണ്ട് രൂപീകരിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. മസ്‌കില്‍നിന്നു ലഭിക്കുന്ന തുക രാജ്യത്താകമാനമുള്ള സെക്കന്‍ഡറി, ഉന്നതപഠന വിദ്യാര്‍ഥികള്‍ക്കു ഗുണകരമായ പദ്ധതികള്‍ വിദ്യാഭ്യാസ മേഖലയില്‍ ആരംഭിക്കുന്നതിനാണ് ഉപയോഗപ്പെടുത്തുക. ഈ ഫണ്ടുമായി ബന്ധപ്പെട്ട് കേന്ദ്ര മന്ത്രിസഭ താഴെപ്പറയുന്ന തീരുമാനങ്ങള്‍ കൂടി കൈക്കൊണ്ടു: (1) മനുഷ്യ വിഭവ ശേഷി മന്ത്രാലയത്തിന്റെ നിയന്ത്രണത്തിനു കീഴിലായിരിക്കും ഈ ഫണ്ട്. (2) സെസ്സില്‍നിന്നു ലഭിക്കുന്ന തുക സെക്കന്‍ഡറി, ഉന്നത വിദ്യാഭാസ രംഗങ്ങളില്‍ നടപ്പിലാക്കിക്കൊണ്ടിരിക്കുന്ന പദ്ധതികള്‍ക്കായി ഉപയോഗപ്പെടുത്തും. (3) സ്‌കൂള്‍ വിദ്യാഭ്യാസം, സാക്ഷരത വകുപ്പിന്റെയും ഉന്നതവിദ്യാഭ്യാസ വകുപ്പിന്റെയും നടപ്പാക്കിക്കൊണ്ടിരിക്കുന്ന പദ്ധതികള്‍ക്ക് എല്ലാ സാമ്പത്തിക വര്‍ഷത്തിന്റെയും തുടക്കത്തില്‍ പൊതു ബജറ്റില്‍നിന്നു നീക്കിവെക്കുന്ന തുയയായിരിക്കും ഉപയോഗപ്പെടുത്തുക. ഇതു വിനിയോഗിച്ചു തീരുമ്പോള്‍ മാത്രമേ ‘മസ്‌ക്’ ഫണ്ട് ഉപയോഗപ്പെടുത്തൂ. (4) പബ്ലിക് അക്കൗണ്‍സ് ഓഫ് ഇന്ത്യയുടെ പലിശരഹിത വിഭാഗത്തില്‍ കരുതല്‍ധനമായാണു ‘മസ്‌ക്’ നിലനിര്‍ത്തുക. ഫണ്ട് ഓരോ സാമ്പത്തിക വര്‍ഷവും അവസാനിക്കുമ്പോള്‍ നഷ്ടമാകില്ലെന്നതിനപ്പുറം സെക്കന്‍ഡറി, ഉന്നത പഠനസൗകര്യങ്ങള്‍ കൂടുതല്‍ പേര്‍ക്കു ലഭിക്കുമെന്നതാണ് പ്രധാന ഗുണം. സവിശേഷതകള്‍: 1. നിര്‍ദേശിക്കപ്പെട്ട നോണ്‍-ലാപ്‌സബളിള്‍ ഫണ്ട് സെക്കന്‍ഡറി, ഉന്നത വിദ്യാഭ്യാസ മേഖലകളുടെ വികസനത്തിനാണ് ഉപയോഗപ്പെടുത്തുക. 2. നടപ്പിലാക്കിക്കൊണ്ടിരിക്കുന്ന രാഷ്ട്രീയ മാധ്യമിക് ശിക്ഷ അഭിയാന്‍ പദ്ധതിക്കും മറ്റ് അംഗീകൃത പദ്ധതികളായ നാഷണല്‍ മീന്‍സ്-കം-മെറിറ്റ് സ്‌കോളര്‍ഷിപ്പ് പദ്ധതിക്കും സെക്കന്‍ഡറി പഠനം നേടുന്ന വിദ്യാര്‍ഥിനികള്‍ക്കു പ്രോത്സാഹനം നല്‍കുന്നതിനായുള്ള ദേശീയ പദ്ധതിക്കും ഫണ്ട് ഉപയോഗപ്പെടുത്താന്‍ മനുഷ്യവിഭവശേഷി മന്ത്രാലയം ലക്ഷ്യംവെക്കുന്നു. 3. ഉന്നതവിദ്യാഭ്യാസ രംഗത്തു ഫണ്ട് ഉപയോഗപ്പെടുത്തുക ഗ്യാരണ്ടി ഫണ്ടുകള്‍, കോളജ്-സര്‍വകലാശാല വിദ്യാര്‍ഥികള്‍ക്കു സ്‌കോളര്‍ഷിപ്പ് നല്‍കല്‍ എന്നിവയിലേക്കു വിഹിതം നല്‍കാനും പ്രാബല്യത്തിലുള്ള പലിശസബ്‌സിഡിക്കു വേണ്ടിയും രാഷ്ട്രീയ ഉച്ഛതര്‍ ശിക്ഷാ അഭിയാനുവേണ്ടിയും ബ്ലോക്ക് ഗ്രാന്റില്‍നിന്നു സ്ഥാപനങ്ങള്‍ക്കു സ്‌കോളര്‍ഷിപ്പ് നല്‍കാനും അധ്യാപകര്‍ക്കും പരിശീലനത്തിനുമായുള്ള ദേശീയ മിഷന്റെ ആവശ്യങ്ങള്‍ക്കും ആയിരിക്കും. ആവശ്യകതയും നിശ്ചയിക്കപ്പെട്ട നടപടിക്രമവും അനുസരിച്ച് സെക്കന്‍ഡറി, ഉന്നത വിദ്യാഭ്യാസ മേഖലകളിലെ ഏതു പദ്ധതിക്കും ഫണ്ട് അനുവദിക്കാന്‍ മനുഷ്യവിഭവ ശേഷി മന്ത്രാലയത്തിന് അധികാരമുണ്ടായിരിക്കും. സെക്കന്‍ഡറി, ഉന്നത വിദ്യാഭ്യാസരംഗത്ത് ആവശ്യമായ സൗകര്യമൊരുക്കുന്നതിനാണ് ഇതിനായി സെസ് ഏര്‍പ്പെടുത്തിയിരിക്കുന്നത്. സെസ്സില്‍നിന്നുള്ള വരുമാനം നിലവിലുള്ള രീതിയില്‍ പ്രാരംഭിക് ശിക്ഷാ കോശ് പ്രകാരം സ്‌കൂള്‍ വിദ്യാഭ്യാസം, സാക്ഷതര വകുപ്പിന്റെ സര്‍വശിക്ഷാ അഭിയാന്‍, ഉച്ചഭക്ഷണ പദ്ധതി എന്നീ പദ്ധതികള്‍ക്കായി ഉപയോഗപ്പടുത്തുന്ന രീതി തുടരും.
തുംകൂര്‍ ജില്ലയില്‍ ഹെലികോപ്റ്റര്‍ നിര്‍മ്മാണ യൂണിറ്റിനു പ്രധാനമന്ത്രി തറക്കല്ലിട്ടു

കര്‍ണാടകത്തിലെ തുംകൂറില്‍ സ്ഥാപിക്കുന്ന ഹിന്ദുസ്ഥാന്‍ എയ്‌റനോട്ടിക്‌സ് ലിമിറ്റഡിന്റെ പുതിയ ഹെലികോപ്റ്റര്‍ നിര്‍മ്മാണ യൂണിറ്റിന്റെ ശിലാഫലകം പ്രധാനമന്ത്രി ശ്രീ. നരേന്ദ്രമോദി അനാവരണം ചെയ്തു. തുംകൂറില്‍ തുടങ്ങുന്ന നിര്‍മ്മാണ യൂണിറ്റ് സാധാരണ വിധത്തിലുള്ളതല്ലെന്നും മുഴുവന്‍ ലോകത്തിന്റെയും ശ്രദ്ധ പിടിച്ചുപറ്റുന്നതാവുമെന്നും അദ്ദേഹം പറഞ്ഞു. മുന്‍ പ്രധാനമന്ത്രി ലാല്‍ ബഹാദുര്‍ ശാസ്ത്രിയുടെ ‘ജയ് ജവാന്‍ ജയ് കിസാന്‍ ‘എന്ന വിഖ്യാതമായ മുദ്രാവാക്യം പ്രധാനമന്ത്രി അനുസ്മരിച്ചു. കഴിഞ്ഞ അമ്പതുവര്‍ഷമായി കാര്‍ഷിക രംഗത്ത് ഒട്ടേറെ പുരോഗതിയുണ്ടായിട്ടുണ്ടെന്നും രാജ്യം ഇപ്പോള്‍ ഭക്ഷ്യധാന്യങ്ങളുടെ കാര്യത്തില്‍ സ്വയം പര്യാപ്തമാണെന്നും അദ്ദേഹം പറഞ്ഞു. ഇന്ത്യന്‍ സായുധസേന മറ്റൊന്നിന്റെയും പിറകിലല്ലെന്നും എന്നാലിപ്പോള്‍ അവരുപയോഗിക്കുന്ന ആയുധങ്ങളും മറ്റു സാമഗ്രികളും ലോകത്തില്‍ വെച്ചേറ്റവും മികച്ചതാണെന്ന് ഉറപ്പു വരുത്തേണ്ട സമയമാണെന്നും പ്രധാനമന്ത്രി ചൂണ്ടിക്കാട്ടി. ഇതിനായി ആയുധങ്ങള്‍ ഇറക്കുമതി ചെയ്യുന്നതിനുള്ള പരാശ്രയത്വം ഇന്ത്യ നിര്‍ത്തേണ്ടതുണ്ടെന്നും അവ വിലയേറിയതും എന്നാല്‍ അത്യാധുനിക സാങ്കേതികത ഇല്ലാത്തതുമാണെന്നും അദ്ദേഹം പറഞ്ഞു. പ്രതിരോധ സാമഗ്രികള്‍ നിര്‍മ്മിക്കുന്നതിന് ഊന്നല്‍ നല്‍കാന്‍ കേന്ദ്രസര്‍ക്കാര്‍ തീരുമാനിച്ചതായും ശ്രീ. നരേന്ദ്രമോദി വ്യക്തമാക്കി. ഒറ്റപ്പെട്ട സ്ഥലങ്ങളില്‍ സേവനമനുഷ്ഠിക്കുന്ന പട്ടാളക്കാര്‍ക്ക് പ്രയോജനപ്പെടുന്നതായിരിക്കും തുംകൂറില്‍ നിര്‍മ്മിക്കുന്ന ഹെലികോപ്റ്ററുകളെന്നു പ്രധാനമന്ത്രി പറഞ്ഞു. ഈ യൂണിറ്റില്‍ നിര്‍മ്മിക്കുന്ന ആദ്യത്തെ ഹെലികോപ്റ്റര്‍ 2018 ആകുമ്പോഴേക്കും പറന്നുയരുമെന്നും അദ്ദേഹം പറഞ്ഞു. ഈ ഫാക്ടറിയിലൂടെ 4000 കുടുംബങ്ങള്‍ക്കു പ്രത്യക്ഷമായും പരോക്ഷമായും ഉപജീവനമാര്‍ഗം ലഭിക്കുമെന്നു ശ്രീ. നരേന്ദ്രമോദി കൂട്ടിച്ചേര്‍ത്തു. പാവപ്പെട്ടവരെയും താഴേക്കിടയിലുള്ളവരെയും ശാക്തീകരിക്കണമെന്ന ഡോ. ബാബാ സാഹേബ് അംബേദ്കറുടെ വീക്ഷണങ്ങളെ അനുസ്മരിച്ചുകൊണ്ട് അവ പൂര്‍ത്തീകരിക്കാനുള്ള കാല്‍വെപ്പാണ് ഈ നിര്‍മ്മാണ യൂണിറ്റ് എന്നും അദ്ദേഹം പറഞ്ഞു. കര്‍ണാടക ഗവര്‍ണര്‍ ശ്രീ. വാജുഭായ് വാലാ, കര്‍ണാടക മുഖ്യമന്ത്രി ശ്രീ. സിദ്ധരാമയ്യ, കേന്ദ്രമന്ത്രിമാരായ ശ്രീ. മനോഹര്‍ പരീക്കര്‍, ശ്രീ.ഡി.വി.സദാനന്ദഗൗഡ, ശ്രീ. അനന്തകുമാര്‍, കേന്ദ്ര സഹമന്ത്രി ശ്രീ. ജി.എം.സിദ്ധേശ്വര തുടങ്ങിയവരും ചടങ്ങില്‍ സന്നിഹിതരായിരുന്നു.
പ്രധാനമന്ത്രി ഒക്ടോബര്‍ 9 ന് ഹരിയാന സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി 2018 ഒക്ടോബര്‍ 9 ന് റോഹ്തക്കിലെ സാംപ്ല സന്ദര്‍ശിക്കും. അവിടെ അദ്ദേഹം ദീനബന്ധു സര്‍ ഛോട്ടു റാമിന്റെ പ്രതിമ അനാച്ഛാദനം ചെയ്യും. പിന്നാക്കക്കാരുടെയും അധസ്ഥിത വര്‍ഗ്ഗത്തിന്റെയും മോചനത്തിനും, കര്‍ഷകരുടെ ക്ഷേമത്തിനുമായി അനവരതം യത്‌നിച്ച പ്രമുഖനായ നേതാവായിരുന്നു സര്‍ ഛോട്ടു റാം. വിദ്യാഭ്യാസ രംഗത്തും മറ്റു സാമൂഹിക വിഷയങ്ങളിലും നല്‍കിയിട്ടുള്ള സംഭാവനകള്‍ക്ക് അദ്ദേഹം എക്കാലവും ഓര്‍മ്മിക്കപ്പെടും. സോണിപത്തിലെ റെയില്‍ കോച്ച് നവീകരണ ഫാക്ടറിയ്ക്ക് തറക്കല്ലിട്ടുകൊണ്ടുള്ള ഫലകം പ്രധാനമന്ത്രി ഒരു പൊതുയോഗത്തില്‍ അനാച്ഛാദനം ചെയ്യും. നിര്‍മ്മാണം പൂര്‍ത്തിയാകുന്നതോടെ വടക്കന്‍ മേഖലയില്‍ റെയില്‍വേ കോച്ചുകളുടെ അറ്റകുറ്റപണികള്‍ക്കുള്ള ഒരു പ്രധാന കേന്ദ്രമായി ഇത് മാറും. പരിസ്ഥിതി സൗഹാര്‍ദ്ദ ഘടകങ്ങളോടു കൂടിയ മോഡുലാര്‍, പ്രീ ഫാബ്രിക്കേറ്റഡ് നിര്‍മ്മാണ സങ്കേതങ്ങള്‍, ആധുനിക യന്ത്ര സാമഗ്രികള്‍ എന്നിവ ഉപയോഗിച്ചായിരിക്കും ഈ ഫാക്ടറി സ്ഥാപിക്കുക.
അസമിലെ വെള്ളപ്പൊക്ക സ്ഥിതിഗതികളെ കുറിച്ച് പ്രധാനമന്ത്രി മുഖ്യമന്ത്രിയുമായി സംസാരിച്ചു

അസമിലെ വെള്ളപ്പൊക്ക സ്ഥിതിഗതികളെ കുറിച്ച് പ്രധാനമന്ത്രി ശ്രീ. നരേന്ദ്ര മോദി ഇന്നലെയും ഇന്നും അസം മുഖ്യമന്ത്രി ശ്രീ. സര്‍ബാനന്ദ് സോനോവാളുമായി സംസാരിച്ചു. വെള്ളപ്പൊക്കത്തെ തുടര്‍ന്നുണ്ടായ നാശനഷ്ടങ്ങള്‍ പരിഹരിക്കുന്നതിന് കേന്ദ്രം എല്ലാ പിന്‍തുണയും ഉറപ്പ് നല്‍കിയതായും സ്ഥിതിഗതികള്‍ സസൂക്ഷ്മം നിരീക്ഷിച്ച് വരികയാണെന്നും പ്രധാനമന്ത്രി ട്വീറ്റ് ചെയ്തു. ‘അസമില്‍ വെള്ളപ്പൊക്കം തുടങ്ങിയതു മുതല്‍ കേന്ദ്ര ഗവണ്‍മെന്റ് നിരന്തരം സ്ഥിതിഗതികള്‍ സസൂക്ഷ്മം നിരീക്ഷിച്ച് വരികയാണ്. സംസ്ഥാനത്തിന്റെ വിവിധ ഭാഗങ്ങളില്‍ തുടരുന്ന വെള്ളപ്പൊക്ക സ്ഥിതിഗതികള്‍ തരണം ചെയ്യാന്‍ സാധ്യമായ എല്ലാ സഹായവും അസമിന് നല്‍കിവരികയാണ്, പ്രധാനമന്ത്രി പറഞ്ഞു.
ടോക്കിയോ ഒളിമ്പിക്സിന് ജപ്പാനിലെ പ്രധാനമന്ത്രിക്ക് പ്രധാനമന്ത്രി നരേന്ദ്ര മോദി ആശംസകൾ നേരുന്നു

ടോക്കിയോ ഒളിമ്പിക്സ് 2020 നായി ജപ്പാൻ പ്രധാനമന്ത്രി യോഷിഹിഡെ സുഗയ്ക്ക് പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു, "പ്രധാനമന്ത്രി സുഗയ്ക്കും ടോക്കിയോ ഒളിമ്പിക്സിനും @ പാരാലിമ്പിക്‌സിനും ഏറ്റവും മികച്ച ആശംസകൾ. ലോകത്തിലെ മികച്ച കായികതാരങ്ങളുടെ അവിശ്വസനീയമായ പ്രകടനങ്ങളുടെ ഒരു സീസണിനായി ഞങ്ങൾ ഉറ്റു നോക്കുകയാണ് @ ടോക്കിയോ 2020".
പ്രധാനമന്ത്രി ഗുജറാത്തിലെ ബാനസ്‌കന്ധയില്‍ ക്ഷീരോല്‍പന്ന പ്ലാന്റ് ഉദ്ഘാടനം ചെയ്തു

ഗുജറാത്ത് ദീശയിലെ ബാനസ്‌കന്ധ സഹകരണ ക്ഷീരോല്‍പാദക യൂണിയന്‍ (ബാനസ് ഡയറി) സംഘടിപ്പിച്ച ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി സംബന്ധിച്ചു. ബാനസ് ഡയറിയുടെ സുവര്‍ണജൂബിലി ആഘോഷത്തിന്റെ ഉദ്ഘാടനച്ചടങ്ങിലാണ് അദ്ദേഹം സംബന്ധിച്ചത്. ചടങ്ങില്‍വെച്ച് പാലന്‍പൂരിലുള്ള രണ്ടു ക്ഷീരോല്‍പന്ന പ്ലാന്റുകളുടെ ഉദ്ഘാടനം റിമോട്ട് കണ്‍ട്രോളിലൂടെ പ്രധാനമന്ത്രി നിര്‍വഹിച്ചു. തങ്ങളുടെ ശേഷി വടക്കന്‍ ഗുജറാത്തിലെ ജനത ലോകത്തിനു മുന്നില്‍ പ്രകടിപ്പിച്ചുവെന്നു ചടങ്ങിനെത്തിയ വലിയ ആള്‍ക്കൂട്ടത്തെ അഭിസംബോധന ചെയ്തു നടത്തിയ പ്രസംഗത്തില്‍ അദ്ദേഹം ചൂണ്ടിക്കാട്ടി. ജലസേചനം ഈ മേഖലയിലെ കര്‍ഷകര്‍ക്ക് എങ്ങനെയാണു വളരെയധികം ഗുണകരമായതെന്നു പ്രധാനമന്ത്രി വിശദീകരിച്ചു. അദ്ദേഹം പറഞ്ഞു: ‘കര്‍ഷകര്‍ ക്ഷീരമേഖലയിലേക്കും മൃഗസംരക്ഷണത്തിലേക്കും തിരിഞ്ഞിരിക്കുന്നു. ഇതു കര്‍ഷകര്‍ക്കു ഗുണം ചെയ്തു.’ തേന്‍ ഉല്‍പന്നങ്ങളില്‍ ജനങ്ങള്‍ക്കു പരിശീലനം ലഭിച്ചതോടെ ക്ഷീരവിപ്ലവം പോലെ മധുരവിപ്ലവവും യാഥാര്‍ഥ്യമായെന്നു ശ്രീ. മോദി ചൂണ്ടിക്കാട്ടി. കറന്‍സി നോട്ട് അസാധുവാക്കിയതിനെക്കുറിച്ചു പരാമര്‍ശിക്കവേ, ഭീകരവാദികളെ തളര്‍ത്തുന്നതിലും വ്യാജനോട്ട് പുറത്തിറക്കുന്നവരെ തളര്‍ത്തുന്നതിലും ഗവണ്‍മെന്റ് വിജയിച്ചുവെന്നു പ്രധാനമന്ത്രി പറഞ്ഞു. പാവങ്ങളുടെ ക്ഷേമത്തിനായി കേന്ദ്ര ഗവണ്‍മെന്റ് അക്ഷീണപ്രയത്‌നം നടത്തിവരികയാണെന്നു ശ്രീ. മോദി ചൂണ്ടിക്കാട്ടി. ഇ-ബാങ്കിങ്ങും ഇ-വാലറ്റും ഉപയോഗപ്പെടുത്താന്‍ അദ്ദേഹം ജനങ്ങളോട് അഭ്യര്‍ഥിച്ചു. ഇന്ത്യ പുരോഗമിക്കുന്ന സാഹചര്യമുണ്ടാകണമെന്നും അതിന് അഴിമതിയും കള്ളപ്പണവും ഇല്ലാതാക്കണമമെന്നും പ്രധാനമന്ത്രി പറഞ്ഞു.
ഉറിയിലെ തീവ്രവാദി ആക്രമണത്തെ പ്രധാനമന്ത്രി അപലപിച്ചു

ജമ്മു-കശ്മീരില്‍ ഇന്നു രാവിലെ ഉണ്ടായ തീവ്രവാദി ആക്രമണത്തെ പ്രധാനമന്ത്രി ശ്രീ. നരേന്ദ്ര മോദി ശക്തമായി അപലപിച്ചു. ‘ഉറിയിലുണ്ടായ തീവ്രവാദി ആക്രമണത്തെ ശക്തമായി അപലപിക്കുന്നു. ഈ നിന്ദ്യമായ ആക്രമണത്തിനു പിന്നിലുള്ളവര്‍ ശിക്ഷിക്കപ്പെടാതെ പോകില്ലെന്നു രാഷ്ട്രത്തിന് ഉറപ്പു നല്‍കുന്നു. ഉറിയില്‍ രക്തസാക്ഷിത്വം വരിച്ചവരെ അഭിവാദ്യം ചെയ്യുന്നു. അവരുടെ രാഷ്ട്രസേവനം എന്നും സ്മരിക്കപ്പെടും. അവരുടെ കുടുംബാംഗങ്ങളുടെ ദുഃഖത്തില്‍ പങ്കുചേരുന്നു. ഈ സംഭവത്തെക്കുറിച്ച് ആഭ്യന്തരമന്ത്രിയുമായും പ്രതിരോധമന്ത്രിയുമായും ചര്‍ച്ച നടത്തി. പ്രതിരോധ മന്ത്രി ജമ്മു കശ്മീരിലെത്തി സ്ഥിതിഗതികള്‍ വിലയിരുത്തും.’- പ്രധാനമന്ത്രി വ്യക്തമാക്കി.
റായ്ബറേലി എന്‍.ടി.പി.സി. പ്ലാന്റ് അപകടത്തിലെ ഇരകള്‍ക്കു പ്രധാനമന്ത്രി ധനസഹായം പ്രഖ്യാപിച്ചു

ഉത്തര്‍പ്രദേശിലെ റായ്ബറേലിയിലുള്ള എന്‍.ടി.പി.സി. പ്ലാന്റിലെ അപകടത്തില്‍ മരണപ്പെട്ടവരുടെ ബന്ധുക്കള്‍ക്ക് രണ്ടു ലക്ഷം രൂപ വീതം ധന സഹായം നല്‍കുന്നതിനു പ്രധാനമന്ത്രി ശ്രീ. നരേന്ദ്ര മോദി അംഗീകാരം നല്‍കി. അപകടത്തില്‍ പരുക്കേറ്റവര്‍ക്ക് 50,000 രൂപ വീതം സാമ്പത്തിക സഹായം അനുവദിക്കുന്നതിനും പ്രധാനമന്ത്രി അംഗീകാരം നല്‍കി.